Зеикъуэр йофIакIуэ
Бахъсэн щIыналъэм и администрацэм и унафэщI Балъкъыз Артур зыщиплъыхьащ Зеикъуэ къуажэм лъэпкъ проектхэм хыхьэу щрагъэкIуэкI ухуэныгъэ зыбжанэм.
Муниципалитетым и Iэтащхьэм щыгъуазэ зищIащ къуажэм и ипщэ, ищхъэрэ лъэныкъуэхэм «ЩIыуэпс» лъэпкъ проектым хыхьэу щащI псы къыщIэшыпIэщIэхэм лэжьыгъэр зэрыщекIуэкIым. А ухуэныгъэхэр яухмэ, Зеикъуэм и мызакъуэу, ХьэтIохъущыкъуей къуажэм щыщ Iыхьэм щыпсэухэри псыкIэ къызэгъэпэщыныр иригъэфIэкIуэнущ.
Балъкъыз Артур апхуэдэуи щыIащ ЩэнхабзэмкIэ унэм. Ар зэраухуэрэ иджы япэу зэрагъэпэщыжу аращ, зи фIыгъэри «Щэнхабзэ» лъэпкъ проектым зэрыхагъэхьарщ. А лэжьыгъэм еувэлIахэм унэ кIуэцIхэр къищIыкIын яух, бжэ-щхьэгъубжэхэр зэрахъуэкIащ, инженер хуэIухуэщIэхэр къагъэщIэрэщIэжащ.
Абыхэм къадэкIуэу зыхуей хуагъазэ унэм къедза щIыпIэхэр. «ПсэупIэмрэ къалэ щIыуэпсымрэ» лъэпкъ проектым щыхухаха мылъкукIэ лъэс лъагъуэ дахэхэр яукъуэдиящ, уэздыгъэ фIэдзапIэхэр, тетIысхьэпIэхэр, кIэрыхубжьэрыхухэр зрадзэнухэр щагъэув, сабий джэгупIэхэр щащI.
ЩIыналъэ администрацэм и Iэтащхьэм а лэжьыгъэхэр езыгъэкIуэкIхэм захуигъэзащ ухуэныгъэхэр ягъэува пIалъэхэм тету, фIагъ лъагэ иIэу зэфIагъэкIыну.
ЧЫЛАР Аринэ,
Бахъсэн щIыналъэ администрацэм
и пресс-IуэхущIапIэм и унафэщI.
